*Apie kaimą žr. Barsukai (kaimas)*.

| **Meles** |
| --- |
| Opšrūs (Meles)Nuo viršaus į apačią: europinis opšrus (*Meles meles*), azijinis opšrus (*Meles leucurus*), japoninis opšrus (*Meles anakuma*) |
| Mokslinė klasifikacija |
| 

|  |  |
| --- | --- |
| Karalystė: | Gyvūnai  *( Animalia)* |
| Tipas: | Chordiniai  *( Chordata)* |
| Klasė: | Žinduoliai  *( Mammalia)* |
| Būrys: | Plėšrieji žinduoliai  *( Carnivora)* |
| Šeima: | Kiauniniai  *( Mustelidae)* |
| Gentis: | **Opšrūs**  *( Meles)* |

 |
| Barsukų genties paplitimo arealas žalia spalva – europinis opšrus (*Meles meles*) ir kaukazinis opšrus (*Meles canescens*), ruda spalva – azijinis opšrus (*Meles leucurus*), melsva spalva – japoninis opšrus (*Meles anakuma*) |
| Binomas |
| ***Meles***Brisson, 1762 |

**Opšrūs** arba **barsukai** (*Meles*) – kiauninių šeimos plėriųjų žinduolių gentis.

Paplitimas
----------

Opšrūs paplitę visoje Europoje, išskyrus jos šiaurinius pakraščius, Azijoje, išskyrus jos šiaurines ir pietines dalis, Japonijos salyne.

Opšrų genties rūšys
-------------------

Opšrų genties rūšys tarp biologų nebuvo daug diskutuota bei apie jų kilmę ir evoliuciją iki šiol žinoma nedaug. Gentyje išskirtos 3, o naujausiais tyrinėjimais linkstama manyti, kad egzistuoja **4** rūšys. Iš fosilijų išskiriamos dar 4 rūšys, gyvenusios dabartinės Europos teritorijoje. Visose rūšyse už pateles jų patinėliai didesni ir sunkesni. Tarp rūšių morfologiniai skirtumai labai menki, tad anksčiau visos šios rūšys buvo laikomos vienos opšrų (*Meles meles*) rūšies porūšiais – *Meles meles meles*, *Meles meles canescens*, *Meles meles leucurus*, *Meles meles anakuma*.

### Europinis opšrus

Paplitę Europoje, įskaitant Lietuvą, maždaug iki Volgos upės. Stambiausia opšrų genties rūšis.

* Kūno ilgis: 64–88 cm
* Uodegos ilgis: 11–18 cm
* Vidutinis svoris: 7–14 kg, rečiau iki 17 kg

### Kaukazinis opšrus

Kaukaziniai opšrūs paplitę Mažojoje Azijoje, Kaukaze, Libane, Sirijos šiaurės vakaruose, Irako šiaurės rytuose, Irano ir Afganistano šiaurinėse dalyse. Dėl jų statuso, kaip atskiros rūšies, tarp tyrinėtojų vyksta diskusijos, dalis jų mano, kad tai tik europinių opšrų (*Meles meles canescens*) porūšis, bet pagal naujausius atliktus tyrinėjimus – išskiriami kaip atskira rūšis (*Meles canescens*).

### Azijinis opšrus

Azijiniai opšrūs paplitę Europoje maždaug į rytus nuo Volgos upės, visoje Azijoje, išskyrus jos šiaurines ir pietines dalis, nuo Uralo kalnų į rytus, iki Rytų Kinijos jūros. Jie šiek tiek smulkesni už europinių opšrų rūšį:

* Kūno ilgis: 50–70 cm
* Uodegos ilgis: 13–20 cm
* Vidutinis svoris: 3,5–9 kg

### Japoninis opšrus

Tarp išlikusių rūšių, tai smulkiausia rūšis.

* Kūno ilgis: 58–83 cm
* Uodegos ilgis: 14–20 cm
* Vidutinis svoris: 4–8 kg

### † *Meles hollitzeri*

*Meles hollitzeri* yra išnykusi rūšis, gyvenusi Europoje, kuri žinoma iš ankstyvojo pleistoceno fosilijų, kurios rastos Žemutinės Austrijos žemės *Bad Deutsch-Altenburg* miestelyje, esančiame pačioje rytinėje Austrijos dalyje, ir Vokietijos Tiuringijos žemės *Untermaßfeld* savivaldybėje.

### † *Meles thorali*

*Meles thorali* žinomas tik iš vėlyvojo pleistoceno fosilijų, rastų pietvakarių Prancūzijos Dromo departamento *Saint-Vallier* miestelyje ir rytų Azerbaidžano Binagadžio rajone. Prie skruostų turėjo didelius dantis. Tai buvo tarpinė rūšis tarp europinių ir japoninių opšrų. Spėjama, kad iš jų ir yra kilę dabartinės dvi rūšys.

### † *Meles iberica*

*Meles iberica*  žinomas iš Ispanijos Andalūzijos regiono Granados *Cuenca de Guadix* vietovėje rastų plioceno ir pleistoceno epochų fosilijų.

### † *Meles dimitrius*

*Meles dimitrius* rūšies fosilijos iš vėlyvojo plioceno bei ankstyvojo pleistoceno epochų, rastų Graikijoje.

Etimologija
-----------

Kiauninių šeimos žvėrelį **opšrų** arba *opšrą*, *opšrį*, *barsuką* (*Meles*), latvių kalboje atitinka žodis *âpsis*, prūsų kalboje – *ābzdus* bei *wūbzdus*. Lietuviškas žodis *opšrus*, latviškas atitikmuo *âpsis*, prūsiškas *ābzdus*, *wūbzdus* – kitose indoeuropiečių kalbose atitikmenų neturi. Žodis opšrus mėginamas sieti su *ápaḥ* ‘darbas, veikimas’, lotyniškai – *opus* reiškia *darbas*.

Istoriniais laikais į lietuvių kalbą per lenkų ar rytų slavų kalbas atėjo tiurkų kalbų skolinys – *barsukas* (*барсу́к*). Turkiškai, kazachiškai, karačiajų-balkarų kalba opšraus atitikmuo yra *borsuk*, totoriškai – *Бурсык* (*bursyk*, *barsyk*), čagatajiškai – *bursuk*, azerbaidžaniečių kalba – *porsuq*. Tiurkų kalbose šis žodis reiškia *pilkas* (pagal pilką kailio spalvą), .

Šaltiniai
---------

1. ↑  Inferring the evolutionary history of Meles species: A bayesian approach from multilocus data Archyvuota kopija 2013-10-15 iš Wayback Machine projekto.
2. ↑  The taxonomic status of badgers (Mammalia, Mustelidae) from Southwest Asia based on cranial morphometrics, with the redescription of Meles canescens
3. ↑  How the Badger Became (Taxon of the Week: Meles thorali) By Christopher Taylor at 8/10/2009
4. ↑  *Meles iberica* n. sp. a new Eurasian badger (Mammalia, Carnivora, Mustelidae) from Fonelas P-1 (Plio-Pleistocene boundary, Guadix Basin, Granada, Spain). Alfonso Arribas∗, Guiomar Garrido
5. ↑
6. ↑  etimologija.baltnexus.lt / Lietuvių kalbos etimologinio žodyno duomenų bazė
7. ↑  enc-dic.com / Барсук
8. ↑  dic.academic.ru / барсук